**Latvijas Korporatīvās pārvaldības balva 2021**

**Konkursa nolikums**

1. VISPĀRĪGĀ INFORMĀCIJA

1.1. Konkursu organizē Korporatīvās pārvaldības konsultatīvā padome (turpmāk – KPKP), kas apvieno privātā un publiskā sektora ekspertus korporatīvās pārvaldības jomā.

1.2. Konkursa nolikums tiek publicēts KPKP organizāciju mājaslapās.

1.3. Visu nepieciešamo informāciju par konkursa norisi var iegūt, rakstot uz e-pasta adresi korporativabalva@fktk.lv.

2. KONKURSA MĒRĶIS

Veicināt Latvijas Korporatīvās pārvaldības kodeksa (turpmāk – Kodekss) praktisku ieviešanu Latvijas uzņēmumos, tādējādi sekmējot uzņēmumu darbības efektivitāti un ilgtermiņa vērtības pieaugumu. Sniegt publisku pozitīvu novērtējumu uzņēmumiem, izceļot labās prakses piemērus Kodeksa ieviešanā.

3. KONKURSA DALĪBNIEKI

3.1. Konkursa dalībnieks ir tiesīgs sevi pieteikt pats, to ir tiesīgas pieteikt citas personas, kā arī KPKP ir tiesīga izvirzīt dalībnieku korporatīvās pārvaldības balvas saņemšanai.

3.2. Konkursam piesakās uzņēmumi, kuriem ir nevainojama reputācija.

4. KONKURSA NOMINĀCIJAS

4.1. Konkursam ir trīs nominācijas:

* + 1. "**Sekmīgākā pieredze korporatīvās kultūras veidošanā**"– uzņēmums, kurš aktīvi pilnveidojis labas korporatīvās pārvaldības procesus, tādējādi radot ilgtspējīgu uzņēmuma darbības modeli. Uzņēmums attīstījis iekšējo kultūru un ētisku darbību, efektīvu risku pārvaldību, publiskojis savlaicīgu un pilnvērtīgu informāciju un īstenojis praksē citus Kodeksā noteiktos principus;
		2. "**Sekmīgākā padomes atlase**" – uzņēmums, kura padomes locekļu ievēlēšanas un atsaukšanas kārtība ir bijusi caurskatāma, turklāt, veidojot padomes sastāvu, ir nodrošināts prasmju, pieredzes un zināšanu kopums, lai padome kopumā spētu pildīt savus pienākumus; ir ievēroti dažādības principi. Uzņēmuma padomē ir neatkarīgi padomes locekļi, kā arī uzņēmums sniedzis savlaicīgu un pietiekamu informāciju uzņēmuma akcionāriem par padomes locekļu kandidātiem;
		3. "**Sekmīgākā akcionāru iesaiste digitālā formātā**" – uzņēmums, kurš nodrošinājis savlaicīgu, pilnvērtīgu un kvalitatīvu informāciju visiem akcionāriem, nodrošinājis akcionāru iesaisti lēmumu pieņemšanā digitālā formātā, tajā skaitā efektīvi organizējis akcionāru sapulces digitālā vidē.
	1. Īpašu nopelnu attiecībā uz korporatīvo pārvaldību gadījumā KPKP var izveidot papildu nomināciju.
	2. Žūrijai ir tiesības nenoteikt uzvarētu kādā no nominācijām, ja nav saņemts pietiekams pietiekamu skaits vai uzvarētāja noteikšana nav iespējama citu iemeslu dēļ.

5. KONKURSA PIETEIKUMU IESNIEGŠANAS TERMIŅI UN KĀRTĪBA

Pieteikumi nosūtāmi elektroniski uz Finanšu un kapitāla tirgus komisijas e-pasta adresi korporativabalva@fktk.lv ar norādi "Konkursam "Latvijas Korporatīvās pārvaldības balva 2021"" līdz 2021. gada 20. augustam (ieskaitot).

6. KONKURSA PIETEIKUMA SATURS UN FORMA

6.1. Konkursam jāiesniedz:

* + 1. pieteikums, kurā iekļauj konkursa nomināciju, uzņēmuma nosaukumu, reģistrācijas numuru, juridisko adresi, darbības nozari, kontaktinformāciju saziņai par konkursu;
		2. pretendenta pamatojums izvirzīšanai attiecīgajā nolikuma 4. punktā noteiktajā konkursa nominācijā (garums – līdz 800 rakstzīmēm), balstoties uz pretendentu izvērtēšanas kritērijiem (nolikuma 8. punkts). Pamatojums papildināms ar piemēriem, datiem, kā arī citu papildu informāciju, kas uzskatāmi ilustrē pretendenta atbilstību nolikuma 8. punktā uzskaitītajiem izvērtēšanas kritērijiem;
		3. pieteikumam var pievienot arī citus papildmateriālus pēc iesniedzēja ieskatiem, kam ir nozīme konkursa norisē.

6.2. Pieteikums iesniedzams latviešu vai angļu valodā.

7. KONKURSA ŽŪRIJA

Žūrijā ietilpst KPKP darbojošās institūcijas:

* Tieslietu ministrija;
* Finanšu un kapitāla tirgus komisija;
* akciju sabiedrība "Nasdaq Riga";
* Baltijas Korporatīvās pārvaldības institūts;
* akciju sabiedrība "Alphinox Quality";
* zvērinātu advokātu birojs "Walless";
* zvērinātu advokātu birojs "Cobalt";
* sabiedrība ar ierobežotu atbildību "Baibas Strupišas juridiskais birojs";
* zvērinātu advokātu birojs "Eversheds Sutherland Bitāns".

8. KONKURSA PIETEIKUMU IZVĒRTĒŠANAS KĀRTĪBA

8.1. Konkursā piedalās visi projekti, kas iesniegti atbilstoši konkursa nolikumam un kas atbilst konkursa mērķim.

8.2. Konkursa žūrija izvērtē pretendentus atbilstoši Kodeksā ietvertajiem principiem, kā arī šādiem galvenajiem vērtēšanas kritērijiem:

8.2.1. nominācijā "Sekmīgākā pieredze korporatīvās kultūras veidošanā"– par uzņēmuma iesaisti pārvaldības procesu veicināšanā:

8.2.1.1. uzņēmums izstrādājis iekšējās kultūras un ētiskas uzvedības kodeksu, kas uzņēmuma vadībai un darbiniekiem kalpo kā uzvedības standarts nevis formalitāte;

8.2.1.2. ikdienas darbībā tiek ievēroti ilgtspējas principi;

8.2.1.3. uzņēmums sekmīgi identificē, novērtē un uzrauga ar tā darbību saistītos riskus.

8.2.2. nominācijā "Sekmīgākā padomes atlase" – uzņēmuma padome, kura jau šobrīd pilnvērtīgi atbilst Kodeksa principiem:

8.2.2.1. par padomes locekļiem, kuri tiek virzīti ievēlēšanai vai atkārtotai ievēlēšanai, uzņēmums sniedz savlaicīgu un pietiekamu informāciju uzņēmuma akcionāriem;

8.2.2.2. padomei kopumā piemīt prasmju, pieredzes un zināšanu kopums, t.sk. par attiecīgo nozari, lai pilnvērtīgi spētu pildīt savus pienākumus;

8.2.2.3. vismaz puse no padomes locekļiem ir neatkarīgi;

8.2.3. nominācijā "Sekmīgākā akcionāru iesaiste digitālā formātā"– par sekmīgāko digitālo risinājumu ieviešanu uzņēmuma ikdienas procesos, kas veicina sadarbību ar ikvienu no uzņēmuma akcionāriem:

8.2.3.1. veiksmīga digitālas akcionāru sapulces organizācija, t.sk., laikus pirms sapulces nodrošinot iespēju iepazīties ar darba kārtību, norisi un balsošanas kārtību, kā arī par jebkādām ar to saistītām izmaiņām;

8.2.3.2. uzņēmums veicina efektīvu akcionāru iesaisti lēmumu pieņemšanā un iespējami lielāku akcionāru dalību akcionāru sapulcēs, kā arī saņemtas pozitīvas akcionāru atsauksmes par sapulces organizāciju.

8.2.3.3. uzņēmums regulāri un laikus informē akcionārus un citas ieinteresētās personas par uzņēmuma saimniecisko darbību, finanšu rezultātiem, pārvaldību un citiem aktuāliem jautājumiem.

Konkursa projektu izvērtēšana notiks, konkursa komisijas locekļiem aizklātā balsojumā vērtējot devuma atbilstību konkursa mērķim. Konkursa komisijas locekļi pirms balsojuma veikšanas atklāj žūrijas komisijai informāciju par interešu konfliktu.

9. KONKURSA UZVARĒTĀJU APBALVOŠANA

9.1. Konkursa laureāti tiks godināti konkursa noslēguma pasākumā, kurš notiks 2021. gada 10. septembrī Rīgas pilī Pils laukumā 3, Rīgā.

9.2. Konkursa rezultāti tiks publicēti KPKP organizāciju mājaslapās.

9.3. Konkursa balvu fonda veidošanā piedalās KPKP locekļi.

9.4. Konkursa dalībnieku godināšanas atspoguļošanai tiks uzaicināti televīzijas, radio un preses izdevumu pārstāvji.

10. CITI NOTEIKUMI UN SAISTĪBAS

10.1. Konkursa dalībnieki, iesniedzot pieteikumu, apņemas ievērot visus konkursa nolikumā minētos nosacījumus.

10.2. Konkursam iesniegtie pieteikumi dalībniekiem netiek nodoti atpakaļ.

10.3. Konkursa dalībnieki, iesniedzot pieteikumu, piekrīt tā daļējai vai pilnīgai publiskošanai.

10.4. Konkursa dalībnieki pilnībā sedz konkursa pieteikuma sagatavošanas izmaksas. Organizētāji neuzņemas saistības par šīm izmaksām neatkarīgi no konkursa rezultātiem.

10.5. Konkursa dalībnieki ir atbildīgi par sniegtās informācijas patiesīgumu un atbilstību Latvijas tiesību aktiem.

10.6. Žūrijas sēžu materiāli un informācija, kas saistīta ar pieteikumu izvērtēšanu, nav publiska un netiek izpausta dalībniekiem vai kādām personām, kuras oficiāli nav saistītas ar izvērtēšanu.

10.7. Ja Konkursa dalībnieki, saskaņā ar šī nolikuma 6.1.3. punktu, izvēlas iesniegt papildus informāciju, kas satur personu datus, konkursa dalībnieks ir atbildīgs par attiecīgo datu subjektu informēšanu un viņu piekrišanas saņemšanu. Iesniegtie personu dati tiks apstrādāti, lai nodrošinātu šī konkursa norisi. Personas datu pārzinis: Finanšu un kapitāla tirgus komisija, reģistrācijas Nr. 90001049028, adrese: Kungu iela 1, Rīga, LV-1050, tālrunis 67774800, e-pasta adrese datu.aizsardziba@fktk.lv. Datu apstrādes juridiskais pamats – konkursa dalībnieku piekrišana. Personas datu glabāšanas termiņš: 1 mēnesis pēc konkursa rezultātu pasludināšanas.